google/wiki40b huggingface dataset:
גטה (כדורגל)

היסטוריה

הקבוצה הוקמה ב-29 באוקטובר 1926. לאחר 57 שנים, בשנת 1983, היא זכתה באליפות הליגה של איי פארו. הקבוצה החלה את הופעותיה האירופיות במוקדמות גביע אופ"א בעונת 1994/1995, כשהליגה של איי פארו הפכה להיות מקצועית וחברה באופ"א, לאחר שזכתה פעם נוספת באליפות הליגה. היא הוגרלה בשלב המוקדם נגד קבוצת טרלבורגס אף-אף משוודיה והפסידה בשני המשחקים ולכן הודחה מהמפעל. הקבוצה חזרה למוקדמות בעונה שלאחר מכן, לאחר שזכתה באליפות נוספת, אז הוגרלה בשלב המוקדם נגד קבוצת ראית' רוברס מסקוטלנד, אך הפסידה לה בסיכום שני המשחקים והודחה מהמפעל. גם בעונה שלאחר מכן, עונת 1996/1997, אז הוגרלה בשלב המוקדם נגד קבוצת פ.צ. ג'אז מפינלנד היא הפסידה בסיכום שני המשחקים והודחה מהמפעל.
בעונת 1997/1998 הקבוצה זכתה באליפות והשתתפה במוקדמות ליגת האלופות, אז הוגרלה בשלב המוקדם הראשון מול קבוצת גלאזגו ריינג'רס מסקוטלנד והפסידה לה בתוצאות 6-0 ו-5-0 והודחה מהמפעל. בעונה שלאחר מכן, עונת 1998/1999, שיחקה הקבוצה במוקדמות גביע המחזיקות, לאחר שזכתה בגביע, אז הוגרלה בשלב המוקדם מול קבוצת אמ-טה-קה מהונגריה, הפסידה לה בתוצאות 3-1 ו-7-0 והודחה מהמפעל.
הקבוצה השתתפה בגביע האינטרטוטו בעונת 2000/1999, אז הוגרלה בשלב הראשון מול קבוצת ידינסטבו ביחאץ' מבוסניה והרצגובינה והפסידה לה בסיכום שני המשחקים. היא חזרה למוקדמות גביע אופ"א בעונת 2000/2001, לאחר שזכתה בגביע, הוגרלה בשלב המוקדם מול קבוצת נורשפינג משוודיה והפסידה לה בסיכום המשחקים. בעונה שלאחר מכן, עונת 2001/2002, הוגרלה מול קבוצת אוביליץ בלגרד מסרביה ומונטנגרו (מאוחר יותר, עם התפלגות סרביה ומונטנגרו לסרביה ומונטנגרו שיחקה הקבוצה בליגת העל הסרבית בשל מיקומה הגאוגרפי בסרביה), הקבוצה הפסידה בסיכום שני המשחקים גם הפעם. בעונה שלאחר מכן, עונת 2002/2003, רשמה הקבוצה תבוסה נוספת כשהפסידה בשלב המוקדם לקבוצת היידוק ספליט מקרואטיה והפסידה בשני המשחקים 3-0 ו-8-0.
הקבוצה השתתפה בגביע האינטרטוטו בשנת 2003, אז הוגרלה בשלב הראשון מול קבוצת דאצ'יה קישינב ממולדובה והפסידה לה בסיכום המשחקים. ההופעה האחרונה של הקבוצה במפעלים האירופיים הייתה במוקדמות גביע אופ"א בעונת 2006/2007, אז הוגרלה מול קבוצת ונטספילס מלטביה אך הפסידה לה בסיכום המשחקים ביניהן. מאז עונה זו, הקבוצה לא השתתפה במפעלים אירופאים, ולא זכתה יותר בשום תואר.
בשנת 2008 המועדון התמזג עם מועדון ליירביק ונוצר מועדון חדש בשם וויצ'ינגור המשחק בליגת העל של איי פארו.
טיסה 217 של אזרבייג'ן איירליינס

תיאור המקרה

כ-5 דקות לאחר ההמראה מנמל התעופה הבינלאומי באקו-היידר אלייב דיווח צוות המטוס על כשל במערכות. הטיסה לקראת הים הכספי בשעת לילה ללא מחווני טיסה הקשתה על הצוות בהערכת נתוני הטיסה. בעוד הצוות ניסה להחזיר את המטוס לבאקו, התרסק המטוס על החוף של הים הכספי, מה שהביא למותם של 18 הנוסעים ו-5 אנשי הצוות.

חקירת התאונה

חקירה שבוצעה על ידי יצרנית המטוס העלתה ששלושה גירוסקופים עצמאיים לא סיפקו מידע תקין לצוות בשלב מוקדם של הטיסה.

בעקבות התאונה

בעקבות התאונה, קרקעה אזרבייג'ן איירליינס את מטוסי אנטונוב An-140 הנותרים שלה וביטלה כל תוכנית עתידית לרכישת מטוס מתוצרת אוקראינית.
נחל יראון

נַחַל יִרְאוֹן הוא נחל אכזב קצר בגליל העליון המזרחי, בסמוך לגבול לבנון, אשר ראשיתו בסמוך לקיבוץ יראון, וסופו בחיבור לנחל דישון.
שמו של הנחל הוא כשמה של העיר המקראית יראון, המזוהה בכפר הסמוך ממערב יארון. כיוון אפיקו של הנחל הוא דרום מזרח.
בראשית הנחל מצויים שרידי גת עתיקה, ובהמשכו התלול קיימות שלוש מערות על צלע ההר שמדרום לו (רמת ברעם). בצלע ההר שמצפון לנחל (רמת יראון) מצוי מעיין עין יראון.
לצד אפיק הנחל עובר כביש הצפון.
קריסטן בל

ביוגרפיה

בל נולדה בהנטינגטון וודס, מישיגן שבארצות הברית למשפחה נוצרית ממוצא פולני, גרמני ובריטי. הוריה הם טום בל, במאי חדשות, ולורי (לבית פרייגייר), אחות במקצועה. כשהייתה בת שנתיים הוריה התגרשו.
בל הלכה לאודישן הראשון שלה בגיל 11, וזכתה בשני תפקידים בהצגה לילדים בתיאטרון דטרויט. בתיכון היא הייתה הכוכבת הראשית בהצגה "הקוסם מארץ עוץ", בה שיחקה את דורותי.
בל הייתה בשנתה האחרונה בבית הספר טיש לאומנויות שבאוניברסיטת ניו יורק, בלימודי מחזות זמר ב-2001, כשפרשה מהלימודים לטובת תפקיד במחזמר של ברודוויי "הרפתקאותיו של תום סוייר".

קריירה

בל  השתתפה ב"כנר על הגג" (1995), ובסרט "חתונה פולנית" (1998). לאחר מכן, ב-2002 היא השתתפה במחזה שהועלה מחדש בשם "ציד המכשפות". בהמשך ב-2004 השתתפה בסרט "בחירתה של גרייסי".
את פריצתה הגדולה, עשתה בל כשהתקבלה לתפקיד הראשי כורוניקה מארס, בסדרת הטלוויזיה "ורוניקה מארס" שרצה בשנים 2004-2007. הסדרה זכתה להצלחה רבה בעולם והעניקה לבל פרסום עולמי. על תפקידה, זכתה בל בשנת 2006, בפרס סאטורן ל"שחקנית טובה ביותר בסדרת טלוויזיה". ב-2014 שבה לתפקיד זה אך הפעם בקולנוע בסרט "ורוניקה מארס".
בנוסף ב-2006, שיחקה בסרט האימה "דופק", ובסרט "רומן".
לאחר מכן, הוזמנה בל להצטרף לצוות השחקנים של הסדרה המצליחה "גיבורים". בנוסף שיחקה בתפקיד המספרת בסדרה "אחת שיודעת".
ב-2008 כיכבה בסרט הקומדיה "קח את זה כמו גבר" בתפקיד הנשי המרכזי, שרה מרשל (כשבאנגלית דמותה אף מופיעה בשם הסרט). ב-2009 שיחקה בסרט הקומדיה "טיפול זוגי".
בשנת 2010 כיכבה בתפקיד הראשי בסרט "להתאהב ברומא". בנוסף בשנה זו, שיחקה בסרט "בורלסק", ובאותה השנה כיכבה גם בסרט "רק לא את".
בשנת 2013 דיבבה את דמותה של הנסיכה אנה בשובר הקופות "לשבור את הקרח" מבית דיסני, אותה חזרה לדבב גם בסרטי ההמשך: "קדחת הקרח" ו"ההרפתקה של אולף".
בשנים 2012-2016 היא שיחקה בתפקיד הנשי הראשי בסדרה "בית השקרים" מבית שואוטיים.
בנוסף ב-2012, שיחקה לצד ג'ניפר קונלי בסרט הדרמה הרומנטי "כותבים, סיפור אהבה". כמו כן, בשנה זו היא כיכבה בסרט "לפגוע ולברוח", לצד בן זוגה דקס שפרד.
מאז 2016 היא מככבת בסדרה הקומית "המקום הטוב". בנוסף ב-2016 כיכבה בסרט הקומדיה "אמהות רעות" לצד מילה קוניס, ושבה לגלם את תפקידה בסרט ההמשך "אמהות רעות 2: לשרוד את החג" שיצא לאקרנים ב-2017.
בשנת - 2017 שיחקה בסרט "איך להיות מאהב לטיני" לצד יוג'ניו דרבז וסלמה הייק.
בנוסף ב-2017 שיחקה בקומדיית האקשן "תרגיל לשוטרים מתחילים" (המבוסס על הסדרה "CHiPS" מ-1977), אותו ביים וכיכב בו בעלה דקס שפרד.

חיים אישיים

בשנת 2007 היא החלה לצאת עם השחקן דקס שפרד. הזוג התארס בינואר 2010 ונישא באוקטובר 2013. בתם הבכורה נולדה ב-28 במרץ 2013. ובתם השנייה נולדה ב-19 בדצמבר 2014.
בילדותה הייתה צמחונית, במהלך השנים הפכה לטבעונית.
לווחה

לְוָחָה היא סלע מותמר קשה ואפינטי – בעל גבישים מיקרוסקופיים – הנוצר בהתמרה אזורית בדרגה נמוכה מסלעי משקע חרסיתיים (כגון פצלים ואבן בוץ) ומטוף. לרוב התרחשה התמרה בראשית הפלאוזואיקון (מן הקמבריון עד הסילור) בסלעים מן הפרקמבריון, שבמשך מיליוני שנים שהו בתנאי לחץ וטמפרטורה נמוכים. בזכות תנאים אלה ניתן למצוא מאובנים בלווחה, לרוב של בעלי חיים קטנים ואורגניזמים מיקרוסקופיים. בתנאי טמפרטורה ולחץ גבוהים הופכת הלווחה לפיליט או לצפחה.

הרכב כימי

לווחה מורכבת בעיקר מקוורץ וממוסקוביט או איליט, לרוב בצירוף ביוטיט, מינרלים מקבוצת הכלוריט, המטיט ופיריט ולעיתים רחוקות גם אפטיט, גרפיט, קאולין, מגנטיט, טורמלין או זירקון כמו גם פצלת השדה.

מראה

בעוד צבעה האופייני של הלווחה הוא אפור-כחלחל, סוגים שונים שלה מתאפיינים בצבעים הנעים בין אפור כהה לשחור. חומרים אורגניים החודרים לסלע המוצא עשויים ליצור גוונים נוספים: תחמוצות ברזל יוצרות גוונים סגולים-אדמדמים ומינרלים מקבוצת הכלוריט הופכים את הלווחה לירוקה. גם מרקם וברק הסלע עשויים להיות מגוונים: לכמה מן הצפחות ברק עמום בעוד אחרות עשויות לבהוק כמו נציץ. ההבדלים בצבעים ובברק נובעים מאזור ההיווצרות. למשל, בלווחות הסגולות האופייניות לצפון ויילס נוצרים כדורוני ברזל המותירים מרקם גרעיני ירוק. הלחץ הרב מעוות את הכדורונים, ובמישור הפצילות ניתן לראות את השפעתו בחתכים אליפטיים שלהם.

לווחיות

לווחיות (foliation) היא תכונת המרקם של סלע מותמר הנובעת מהיערכות של מינרלים לווחיים במקביל בסלע. עם המינרלים הלווחיים נמנית קבוצות הנציצים והכלוריט. היערכות זו נובעת מתגובה ללחץ כיווני שפעל עליהם בעת ההתמרה. מרקם לווחי מאפיין סלעים כגון לווחה, פיליט, וגם צפחה – אז הוא מוגדר כצפחתיות. בהתפצלות הסלע מתקבלים מישורי פצילות לווחית.

פצילות לווחית

פצילות היא הנטייה של מינרלים וסלעים להישבר לאורך מישורי חולשה, הנובעים מן הסידור הפנימי של האטומים במבנה הגבישי. פצילותה של הלווחה – וכן של כל הסלעים העשירים בנציץ ובעלי גבישים זעירים הנובעים מאבן בוץ ופצלים הנוצרים בהתמרה בדרגה נמוכה – היא לווחית, כלומר: הם מתפצלים ללוחות המקבילים זה לזה. פצילות לווחית אופיינית לתנאי טמפרטורה נמוכה (פחות מ-300°C–540°C) ולחץ נמוך, והיא מקנה לסלע את הנטייה להתפצל לאורך מישורי החולשה. הפצילות נוצרת בשל נטיית המינרלים המרכיבים את הסלע להיערך בניצב לכיוון הלחץ. דחיסה זו יוצרת לוחות דקיקים ועמידים העשויים להיערך בשונה מהיערכות השכבות בסלע המקורי. מישורי הפצילות של הלווחה חלקים מאוד מאחר שהיא בנויה מגבישים זעירים.

שימושים

תכונת הפצילות הלווחית מאפשרת להפריד את הסלע ללוחות בעוביים שונים, המנוצלים לצורכי בנייה, למשל כרעפים, מרצפות או חיפוי לקירות. בעבר שימשה לווחה כלוחות כתיבה, שבשל טעות בזיהוי הסלע נקראים לוחות צפחה. תכונות נוספות של הלווחה – עובדת היותה חסינת אש ומבודדת חשמלית – נוצלו בתחילת המאה ה-20 להרכבת לוחות חשמל וממסרים למנועים חשמליים גדולים. גבישיה הזעירים של הלווחה וקשיותה הפכו אותה לאבן משחזת טובה. יציבותה התרמית והכימית הן תכונות נוספות של הלווחה, ובעטיין שימשה לבניית משטחי עבודה במעבדות ובשולחנות ביליארד. שימושים נוספים ללווחה: מצבות, לוחות הנצחה, ופסלים. בנוסף, לווחה שאינה מכילה פצלת השדה אינה משנה את הרכבם של מים שהיא שרויה בהם, ולכן משמשת לקישוט אקווריומים. במזרח משתמשים בה להכנת האבנים השחורות במשחק הגו.
הפירמה

תקציר העלילה

מיצ'ל (מיץ') מק'ריד (טום קרוז) הוא סטודנט מצטיין בפקולטה למשפטים באוניברסיטת הרווארד. הוא מקבל הצעות עבודה מפירמות של עורכי דין אך מחליט לבסוף לקבל הצעת עבודה מפירמת הפרקליטים "בנדיני, למברט ולוק", הנמצאת בממפיס, טנסי. הם מציעים לו משכורת גבוהה, בונוסים, בית מפואר ומרוהט ומכונית מרצדס צמודה.
הוא מגיע לממפיס עם אשתו אביגייל (אבי) (ג'ין טריפלהורן) ומתרשם מהבית, מהמכונית ומכל הטובות שמעתירה עליו הפירמה. מוצמד אליו כחונך אברי טולר (ג'ין הקמן) הדואג בראשונה שיעבור את בחינות ההסמכה כי בחברה הזאת אף אחד לא נכשל. החברה עוסקת בייעוץ מס ודורשת מעובדיה נאמנות טוטלית ושמירה על סודיות. מיץ' נהנה ממצבו החדש, אבל ספק ראשון לגבי החברה מתעורר בו לאחר ששני עורכי דין של החברה נהרגים בפיצוץ מסתורי באתר צלילה באיי קיימן ומתברר לו שזה לא המקרה הראשון בחברה. אברי לוקח אותו לפגישה עם לקוח באיי קיימן ובלילה בעת הליכה בחוף הוא "נתקל" בבחורה המפתה אותו לקיים אתה יחסי מין. הוא מצולם בחשאי ומאוחר יותר מראים לו את התמונות כאמצעי לחץ שלא יסטה מהתחייבויותיו לחברה.
לאחר שמיץ' עובר בהצלחה את בחינות ההסמכה פוגש אותו אדם בשם ויין טרנס (אד האריס) המזדהה כסוכן ה-FBI ומגלה לו כי מתנהלת חקירה נגד החברה שבה עבד בחשד שהיא עובדת בצורה בלתי חוקית להעלמות מס ולהלבנת הון של לקוחותיהם שבהם משפחת מאפיה גדולה משיקגו, וכי החברה מושכת אליה כ"מלכודת דבש" עורכי דין צעירים שלאחר זמן מסכימים לקחת חלק בעבירות האלה בגלל ההטבות הגדולות שהם מקבלים. החברה עוקבת אחריהם בכל פעולותיהם, כולל האזנה בעזרת מכשירי ציתות בביתם, ואין אפשרות לפרוש ממנה.
טרנס לוחץ על מיץ' לשתף פעולה עם ה-FBI ולהעביר אליהם מסמכים מפלילים אחרת ייכנס גם הוא לכלא. מיץ' דורש כתמורה כסף ושחרור אחיו ריי (דייוויד סטראתיירן) הכלוא בבית סוהר באשמת רצח.
מיץ' נפגש עם חוקר פרטי, שוטר לשעבר ומבקש ממנו לפתוח בחקירת מקרי המוות בחברה. לאחר שהוא עוזב נכנסים שני אנשים מהחברה ולאחר שאינו עונה על שאלותיהם הם הורגים אותו. מזכירתו תמי (הולי האנטר) מצליחה לברוח ולהצטרף אחר כך למיץ'.
מיץ' מוסר למנהלי החברה כי ה-FBI לוחץ עליו לשתף פעולה. הם חושדים בו לאחר שהם מגלים שיש לו אח בבית כלא שלא דיווח להם. הם מציגים לפני מיץ' את התמונות המרשיעות מאיי קיימן ומתרים בו כי יראו אותן לאשתו אבי אם יבגוד בהם.
מיץ' מחליט להראות את התמונות לאבי. בתחילה היא כועסת ועוזבת אותו, אבל לאחר מכך היא מבינה שזו הייתה מלכודת של החברה. היא מחליטה לעזור לו להשיג את המסמכים, טסה לאיי קיימן עם תמי ונפגשת עם אברי ו"נענית" לחיזוריו. היא שמה סם מרדים בכוסו וכשהוא נרדם בחדר היא לוקחת את המסמכים מחדרו ומוסרת אותם לצילום לתמי. מיץ' בינתיים נכנס לחדרו של אברי, פורץ למחשב ומדפיס את מספרי הקוד של המסמכים. הוא מגלה שהחברה חייבה חיוב יתר במליוני דולרים את לקוחותיה.
בינתיים מקבלים בחברה הודעה כי אחיו של מיץ' השתחרר על ידי ה-FBI והם מניחים שזה היה התשלום שלהם על שיתוף הפעולה שלו. כשיוצא מיץ' מחדרו של אברי הוא מוזמן לחדר ההנהלה, אך יודע כי נתפס. הוא מתחיל בריצה מטורפת ברחבי ממפיס כששני שליחי החברה רודפים אחריו במטרה לחסל אותו.
המרדף מסתיים כאשר אחד הרודפים הורג את חברו בטעות ומיץ' מצליח לחסל את היורה.
בינתיים מגיעים נציגי המאפיה משיקגו ומיץ' נפגש אתם ומעלה הצעה שייצג אותם כעורך דין נגד החברה שחייבה אותם ביתר במליוני דולרים, וכי לא יסגיר שום פרטים נוספים עליהם ל-FBI ולא יפגע בחסיון עורך דין-לקוח. הם מקבלים את הצעתו להגשת התביעה שתהרוס את החברה וערבים לביטחונו. מיץ' ואשתו עוזבים את ממפיס לבוסטון באותה מכונית שהגיעו.
הספרייה המרכזית של אוניברסיטת קלוז'-נאפוקה

היסטוריה

הספרייה הוקמה ב-1872. בתחילה היא הכילה כ-18,000 פריטים שמקורם מאוספים שהתקבלו על ידי האקדמיה למשפטים של סיביו ומארכיון העיר קלוז'.
בשנים 1873–1874 המוזיאון של טרנסילבניה הועבר אל תוך הספרייה וב-1859 היא נהייתה לספריית המוזיאון, בשנות השבעים של המאה ה-19 חזרה לשמש כספריית האוניברסיטה.
לאחר מלחמת העולם הראשונה כשאוסטרו הונגריה נפלה וטרנסילבניה הועברה לשליטת רומניה היא החלה לשמש כספריית הפקדה, מספר מוסדות וביניהם האקדמיה הרומנית ואוניברסיטת בוקרשט תרמו לפיתוח הספרייה.
בין אוספיה המיוחדים של הספרייה נמנים מפות, תחריטים וספרים נדירים שהתקבלו מהמוזיאון של טרנסילבניה. הם היו בסיס למחקרים של ז'יגמונד פאל יאקו על ההיסטוריה של טרנסילבניה בימי הביניים.
ב-1996 החלה להוציא לאור את כתב העת האקדמאי "Philobiblon" .
יוסף אלכסנדר זמלמן

לפני השואה

נולד לרב יעקב יהודה לייב, ראב"ד דרובנין. נישא לבלהה ולאחר כשנתיים של לימוד תורה הוזמן לכהן כראב"ד פשדץ והוא כבן 20 בלבד. ביסס בעיירה את מוסדות החינוך התורניים לבנים ובנות. דאג לבני הנוער שלא ביקרו בבתי הכנסת וקרבם למסורת ברגישותו והקשבתו למצוקתם. פעל רבות לפתרון בעיות כשרות כדי לסייע לעניים. היה דרשן גדול ואהוב על הציבור בהליכותיו ומידותיו, ואף זכה לכבוד רב ממנהיגי העיר הגויים וראשי הכמורה. 
היה חסידו של הרבי מגור, ר' אברהם מרדכי אלתר ונסע אליו פעמיים בשנה למשך כשבועיים. כתב חידושי תורה שאותם שלח גדולי התורה בפולין וגם פרסם מאמרים בעתונים "מאמענט" ו"טאגבלאט" בשם העט "יוסלה", ומאמרו האחרון לפני השואה עסק בצער בעלי חיים.
הרב זמלמן היה ממנהיגי צעירי אגודת ישראל והשתתף בוועידותיה. השמיע דעתו בלא מורא בכל הנושאים השנויים במחלוקת. מצד אחד לחם ליישוב ארץ ישראל, ותרם כסף דרך הרבנית אף לקק"ל שהייתה ארגון חילוני, אך מצד שני לחם נגד הציונים החילוניים ובמתבוללים.
פנו אליו מקהילות גדולות להזמינו לכהן אצלם כרב, אך הוא סירב בגלל אהבתו לבני קהילתו.
מתיו אקרה

ביוגרפיה

כבר בצעירותו עסק אקרה בפוליטיקה, והיה מידידיו האישיים של פליקס הופואה בואני, שלימים נבחר לנשיאה הראשון של הרפובליקה. הוא נישא לאחותו של 'פיליפ גרגואר יאסה', מי שלימים היה נשיא האספה המכוננת של המדינה החדשה, והפרלמנט של חוף השנהב. לאחר שנפרדו נישא בשנית לבתה של 'פאסיונס גרוניצקי'.
בשנת 1960, חבר ל'יואכים בוני' ו'פייר מארי קוטי', אשר יחדיו כתבו את מילותיו של האביג'אנז - המנונה של חוף השנהב.
בשנת 1970 התמנה אקרה לתפקיד שר התיירות של חוף השנהב. ב- 1980 החליט הנשיא בואני על הקמת משרד ממשלתי חדש, לביצוע רפורמות בחברות הממשלתיות, ואקרה הוצב בראשו. בין השנים 2000–2011 כיהן אקרה כנציב תלונות הציבור של רפובליקת חוף השנהב. בשנת 2011 פרש אקרה לגמלאות, והנשיא אלאסן ואטארה, מינה אותו כנציב תלונות הציבור לשם כבוד עד, אחרית ימיו.
מתיו אקרה שירת בממשלת חוף השנהב 29 שנים. הוא נכנס אליה בשנת 1961 ועזב אותה בשנת 1991 עם הפסקה בין 1963-1964 במהלכו הוא התמנה שגריר ממלכת מרוקו.
פירוט תפקידיו בממשלה: שר השירות הציבורי (1961-1963), שר ההסברה (1965-1970), שר המדינה ללא תיק (1970-1971), שר המדינה לתיירות (1971-1974) שר המדינה לרפורמה בארגונים בבעלות המדינה (1977-1981), שר המדינה הממונה על פיתוח טכנולוגיות מידע (1981-1990) ). המתווך הגדול של הרפובליקה (1996-2000), נשיא הוועדה המייעצת חוקתית חוקתית הממונה על ניסוח החוקה של הרפובליקה השנייה (2000), המתווך של הרפובליקה (2000-2011), מגשר כבוד משנת 2011.
אקרה נפטר ב-22 בפברואר 2015, בגיל 98 בביתו שבבונואה, בדרום מזרח המדינה.
EXPSPACE

EXPSPACE-Complete

בעיית הכרעה   נחשבת   אם היא שייכת ל-, וקיימת לכל בעיה ב-  רדוקציה פולינומית אל . במילים אחרות, קיים אלגוריתם בעל זמן ריצה פולינומי הממפה איברים מבעיה אחת לשנייה.
ניתן לחשוב על בעיות  כבעיות הקשות ביותר במחלקה .
 מכילה ממש את  PSPACE, NP, P ורווח בין החוקרים לחשוב כי היא מכילה ממש את EXPTIME.

דוגמאות

פרק זה לוקה בחסר. אנא תרמו לוויקיפדיה והשלימו אותו.
המפלגה הדמוקרטית החופשית

היסטוריה

המפלגה הדמוקרטית החופשית נוסדה בשנת 1948 על ידי חברי המפלגות הליברליות לשעבר אשר היו קיימות בגרמניה של לפני מלחמת העולם השנייה, "המפלגה הדמוקרטית הגרמנית", ו"מפלגת העם הגרמני".
נשיאה הראשון של גרמניה המערבית, תיאודור הויס, השתייך למפלגה הליברלית.
במשך רוב ההיסטוריה של הרפובליקה הפדרלית, היא החזיקה בכוח יחסי הכוחות בבונדסטאג. המפלגה, התומכת מאוד בזכויות האדם, זכויות האזרח, והאינטרנציונליזם, עברה מהמרכז למרכז-ימין במהלך הזמן, תוך חיזוק תמיכתה בערכי הליברליזם הכלכלי, בקידום השוק חופשי ובמדיניות הפרטה.
בבחירות שנערכו בגרמניה ב-2005 הגדילו הליברלים את כוחם, זכו ב-9.8% מהקולות והפכו למפלגה השלישית בגודלה, אך המפלגה נותרה באופוזיציה, כיוון שהמפלגה הנוצרית-דמוקרטית נאלצה להקים קואליציה רחבה עם המפלגה הסוציאל-דמוקרטית של גרמניה מן השמאל-מרכז, על אף שעמדותיה קרובות יותר לאלה של המפלגה הדמוקרטית החופשית.
ב-2009 עלתה התמיכה במפלגה לשיא של 14.8%, והיא נכנסה לממשלה כשותפה זוטרה של הנוצרים-דמוקרטים. מנהיג המפלגה, גידו וסטרוולה, מונה לשר חוץ ולסגן קנצלר בממשלתה השנייה של אנגלה מרקל. בהיותה בממשלה ירדו שיעורי התמיכה במפלגה בשיעור ניכר, לעומת עלייה בתמיכה בנוצרים-דמוקרטים, והיא נחלה מפלות בבחירות אזוריות. התפטרותו של וסטרוולה מההנהגה לטובת פיליפ רסלר לא שינתה את המגמה, ובבחירות שנערכו בספטמבר 2013 זכתה המפלגה רק ב-4.8% מן הקולות, מעט פחות מאחוז החסימה העומד בגרמניה על 5%. לראשונה מאז 1949 לא זכתה המפלגה לייצוג בבונדסטאג.
עם סיום מערכת הבחירות האחרונה לבונדסטאג בחרה המפלגה הליברלית בכריסטין לינדר כמנהיגה החדשה של המפלגה במקום פיליפ רסלר. בבחירות הכלליות שנערכו ב-2017, זכתה המפלגה ב-10.7% מקולות המצביעים ובכך זכתה לייצוג של 78 חברים בבונדסטאג.

עמדות

פרק זה לוקה בחסר. אנא תרמו לוויקיפדיה והשלימו אותו.
המפלגה מתנגדת לשותפותה של גרמניה בגוש האירו ותומכת בהיפרדות מהאיחוד המוניטרי של האיחוד האירופי. עם זאת, היא תומכת בשותפותה של גרמניה באיחוד האירופי בנושאי חוץ וביטחון.

שערוריות

שערורייה שנקשרה למפלגה הייתה קשורה לסגנו של שר החוץ הגרמני וסטרוולה, עת כיהן כיו"ר ה-FDP, יורגן מלמן (Jürgen Möllemann), אשר הביע עמדות אנטי-יהודיות ותקף את אריאל שרון ואת סגן יו"ר ארגון הגג של הקהילות היהודיות בגרמניה, מישל פרידמן. בעקבות הסערה הציבורית שהתעוררה, הופעל לחץ על מלמן והוא התפטר מהמפלגה ונשאר פרלמנטר עצמאי. כמו כן, נקשרו פרשיות העלמות מס לשמו הקשורות למימון מסע הבחירות שלו וחסינותו הוסרה. מלמן מת ב-5 ביוני 2003 וככל הנראה הוא התאבד בקפיצה ממטוס. מלמן, שהיה צנחן מנוסה, לא פתח את מצנחו והתרסק אל האדמה.
טוברמיצין

שימושים רפואיים

בדומה לשאר האמינוגליקוזידים, טוברמיצין אינו נספג דרך מערכת העיכול, ולכן ניתן לטיפול סיסטמי באופן תוך-ורידי או תוך-שרירי.
טוברמיצין קיימת גם כתכשיר לאינהלציה לטיפול בהחרפה של זיהום כרוני הנגרם על ידי Pseudomonas aeruginosa, במיוחד בקרב חולי סיסטיק פיברוזיס.
טוברמיצין נבחן גם לטיפול בדלקת גת (סינוסיטיס).
משחות טוברמיצין (כגון: טוברקסת טובקדקס) נמצאו מתאימות לטיפול שטחי בדלקת לחמית העין. זריקות של טוברמיצין מתאימות לטיפול דלקת קרום המוח בילודים, בברוצלוזיס, במחלה דלקתית של האגן, וב-Yersinia pestis.
טוברמיצין עדיפה על גנטמיצין לטיפול בדלקת ריאות אשר נגרמת על ידי Pseudomonas aeruginosa, מאחר שהוא נספג טוב יותר בריאות.

תופעות לוואי

כחלק ממשפחת האמינוגיקוזידים טוברמיצין הוא אוטוטוקסי, ויכול לגרום לאיבוד השמיעה או איבוד שיווי המשקל או לעיתים גם פגיעה בשניהם במקרה של רגישות על רקע גנטי. אנשים אלה נושאים גן אשר אינו משפיע על חייו של המטופל אך במקרה של לקיחת אמינוגילקוזידים הוא מאפשר חדירה של התרופה לתאי השבלול (קוכלה), נזק זה לאוזניים לרוב בלתי הפיך.
חירשות: התרופות הללו חודרות בקלות ומצטברות באוזן הפנימית- בשבלול האוזן (cochlea). הן גורמות לירידה בשמיעה שעלולה להחמיר עד כדי חירשות, לפגיעה בשיווי המשקל, ולסחרחורת (וורטיגו).
פגיעה בתפקודי כליות: התרופות חודרות באופן מוגבר לכליות, כתוצאה מקשירה חזקה לרקמת הכליה והצטברות התרופות בקורטקס הכליה. כתוצאה מכך יכולה להיווצר אי ספיקת כליות כתוצאה מנמק בתאי האבובית הקרובה. הנזק לכליות הוא לרוב הפיך, וזאת עקב יכולת היצירה מחדש של תאי האבובית. מתן תרופה במשטר מינון של פעם אחת ביום במקום שלוש פעמים ביום, מאפשר תקופה חופשית מהתרופה, שבה ריכוז התרופה בכליה נמוך יחסית והתא יכול להיפטר מהתרופה ולשקם את הנזק שנגרם לו. אצל חולים הלוקים בתפקוד כליות ירוד, יש להפחית את מינון התרופה בהתאם לקצב פינוי הקריאטינין.
עקב תופעות הלוואי המצוינות לעיל טוברמיצין ניתנת במינונים מדודים מאוד מחושבים לפי משקל הגוף. טוברמיצין נחשבת לאנטיביוטיקה בעלת חלון תרפויטי צר. תרופות אלו אסורות בהריון מאחר שהן חודרות דרך השליה ועלולות לגרום לנזק לעובר.

אופן הפעולה

טוברמיצין נקשר לתת היחידות (S30 ו-S50)של הריבוזום של החיידקים, ועל ידי כך מונע את היווצרות הקומפלקס 70s.
כתוצאה מכך, אין אפשרות לתרגם את ה- mRNA לחלבון, מה שמוביל למות החיידק.
האנטיביוטיקה מראה משיכה לחומצות אמיניות. בפרט, האנטיביוטיקה נמשכת לחלקים מסוימים ב-RNA, ובמיוחד ל-rRNA בתאים פרוקריוטיים.
בנוסף, האנטיביוטיקה נקשרת ל-tRNA(Phe), Rev response element (RRE) השייך לוירוס HIV, ולריבוזום של דלתא וירוס הגורם לדלקת נגיפית של הכבד.
חת"ת

חִת"ת הוא שמו של סדר לימוד יומי בחסידות חב"ד. סדר הלימוד כולל חומש, תהילים ותניא. ספר חת"ת הוא ספר המאגד את שלושת הספרים הנלמדים בסדר לימוד זה.

ספר החת"ת

ספר החת"ת (ראשי תיבות: חומש, תהלים, תניא) הוא ספר המקובל בעיקר בקרב חסידי חב"ד, ובו כרוכים יחדיו חמשה חומשי תורה, ספר תהילים וספר התניא. בהוצאות מאוחרות צורף לספר סידור תפילה "תהלת ה'" ולוח שנה "היום יום".
את הדפסת הספר המאגד, יזם הרב זאב דב סלונים בשנת תשמ"א, כאשר הדפיס את שלושת הספרים: חמשה חומשי תורה, תהילים ותניא (מהדורת צילום מדפוס וילנא תר"ס) בכרך אחד. במהדורות מאוחרות יותר שנדפסו על ידי הוצאת קה"ת התווסף גם סידור תפילה (נוסח תהילת ה'), וספר היום יום. מהדורות רבות עם שינויים קטנים נדפסו מאז תשמ"א, בארץ ובעולם.
חתול זהוב אפריקני

ממדים

החתול הזהוב הוא טיפוס גדול בין החתולים הקטנים ושוקל כפליים מחתול בית. אורכו של חתול זה 61-101 ס"מ, גובהו 38-55 ס"מ ומשקלו 5-16 ק"ג. הזכרים גדולים מעט מהנקבות. לחתול זה פרווה זהובה שנתנה לו את שמו, שיכולה להיות גם בצבעים כהים יותר עד חום כהה והוא גם מנומר בכתמים שחורים. הזנב ארוך ומגיע לאורך 16-46 ס"מ. כמו לרוב החתולים יש לו ניבים חדים המותאמים להריגת הטרף וטפרים נשלפים בין הכפות. הוא בעל אוזניים ארוכות ועיניים זוהרות בחושך בצבע ירוק. כמו כן יש לו שפם ארוך העוזר לו למצוא את דרכו באפילה.

אקולוגיה

החתול הזהוב חי בטבע ביערות מערב אפריקה מסנגל במערב לקניה במזרח ומהרפובליקה המרכז-אפריקאית בצפון לאנגולה בדרום. הוא מצוי ביערות גשם טרופיים עד גובה 3,000 מ' והוא מעדיף בתי גידול הקרובים לנהר. הוא מצוי גם ביערות קטנים יותר כמו יער עננים או יערות במבוק אבל לא במישורים פתוחים.
החתול הוא צייד הניזון ממיני טרף קטנים כמו דוחיים, זוחלים כולל נחשים שונים, עופות, אבל בעיקר יונקים כמו שפנים, קופים צעירים, סנאים ושאר מכרסמים, ואף עופרים של צבאים ואנטילופות או חזירי יערות צעירים ובאזורים מסוימים גם חיות בית קטנות. הוא תוקף את קורבנו מהמארב ונועץ בו את שיניו החדות בגרונו וכך הורגו. החתולים צדים את טרפם בעיקר בלילה.
כמו רוב החתולים הוא חי בבדידות משאר קרוביו ונפגש עם הנקבה רק לצורכי רבייה. היא ממליטה גור או שניים שמתבגרים תוך 6-7 שבועות. הם יכולים לחיות בשבי עד 18 שנה, אך לא ידוע מה המצב בטבע.
החתול ניצוד בטבע על ידי ציידים לשם פרוותו ובשרו וגם היערות שבהם הוא חי נכרתים ועל כן הם בסכנת הכחדה בטבע.
Makes Me Wonder

משמעות השיר

"Makes Me Wonder" נכתב בהתחלה כשיר אהבה שלוין כתב על "מערכות יחסים כושלות", אשר, לדבריו, "השתבשו בצורה איומה".
למילות השיר יש שתי משמעויות שונות. הוא מכיל רמיזות פוליטיות במסווה של שיר אהבה, משום שלוין "לא רוצה להטיף מוסר". הוא משלב מילים על היותו במצב של מערכת יחסים כושלת, "חוסר יכולת להבין או לבטוח" בהנהגת ארצו.
אחת המשמעויות היא על התסכול של לוין ממצב הפוליטיקה, ועל תפקידה של ארצות הברית במלחמה בעיראק. "תן לי משהו להאמין / כי אני לא מאמין לך יותר". לוין מסביר כי המילים "אולי לא מכוונות לממשל בוש, אבל אולי קשורות מעט לנושא". השיר מתאר את הבלבול של חברי הלהקה מהמצב הפוליטי במדינה.
המשמעות השנייה היא אהבה. המילים של הפזמון משקפות את אחד הקשרים של לוין, שהשתבש בצורה איומה.

צנזורה

לאחר פרסום השיר יצאו לו גרסאות נוספות ומצונזרות. באחת הוסרה המילה fuck בשורה "If I ever gave a fuck about you"; בשנייה, שהוצגה בפרסי בחירת הילדים של ניקלודיאון בשנת 2007, הוסרה גם המילה god damn בשורה "Goddamn my spinning head".
יוסף סויקה

יוסף סויקה (נולד ב-23 באפריל 1946), סופר ופסל ישראלי.

ביוגרפיה

סויקה נולד בפולין בעיירה בילבה, בשנת 1946. המשפחה עלתה לארץ בשנת 1949 וסויקה התחנך בעפולה. חשמלאי במקצועו, גילה מתקופה מוקדמת בחייו נטייה לאומנות, על אף שמעולם לא רכש השכלה פורמלית.
סויקה פרסם שני ספרים, "סוד העולם השני" (הוצאת לילך, 1999) ו"בעקבות השבטים האבודים" (הוצאה עצמית, 2003). ספריו מיועדים לבני הנעורים ונושאים מסרים חברתיים ברוחו של סויקה, בעד ארץ ישראל עם מבט קוסמופוליטי על הדרך בה מתנהל העולם ועל הדרך בה הוא צריך להתנהל. עטיפתם של שני הספרים עוצבה בידי סויקה, על בסיס פסלים שפיסל באותה התקופה. הספרים זכו לתשבחות ולביקורות מחמיאות בעיתונות.
עיקר עבודתו של סויקה היא כפסל. בתחילה הציג עוד בשנת 1976 בבית הגפן בחיפה, ומאז הציג בתערוכות שונות, תערוכות יחיד ותערוכות משותפות, בין היתר בבית האמנים על שם שאגאל בחיפה, בקיבוץ יזרעאל, בהיכל התרבות בעפולה ולאחרונה במרכז למדעים ואומנויות באריאל, ובמרכז למדעים ואומנויות במעלה אדומים.
פסליו של סויקה מעוצבים בסימבוליקה פיגורטיבית, ומסמלים את דעותיו של סויקה על הקשר בין העם ואדמתו, ועל המימסד הדתי. על האדם כאדם, והסתאבותו.
סויקה מעדיף לעבוד בעץ, אך הוא מעצב גם פסלי ברונזה וקרמיקה פיסולית. הוא אינו קורא ליצירותיו "פסלים" כי אם "מסרים בעץ".